Il-Kummissjoni Ewropea - Dikjarazzjoni Dikjarazzjoni għall-Istampa mill-President tal-Kummissjoni Ewropea Jean- Claude Juncker, il-President tal-Kunsill Ewropew Donald Tusk u l-Prim Ministru tal-Vjetnam Nguyen Tan Dung Aħna nilqgħu l-konklużjoni tan-negozjati ta' Ftehim ta' Kummerċ Ħieles (FTA) bejn l-Unjoni Ewropea (UE) u l-Vjetnam. It-triq issa hija libera sabiex jitlestew il-proċeduri interni li jwasslu għall-iffirmar, ir-ratifika u l-implimentazzjoni sħiħa tal-Ftehim. B'dan f'moħħna, tajna istruzzjonijiet lill-uffiċjali għolja tagħna biex jiżviluppaw pjan direzzjonali indikattiv konġunt u pakkett ta' assistenza teknika. Dan se jgħin lil Vjetnam biex jintegra b'suċċess bħala ekonomija tas-suq fl-ekonomija globali. Il-Ftehim ta' Kummerċ Ħieles (FTA) bejn l-Unjoni Ewropea (UE) u l-Vjetnam ser jikkontribwixxi biex jissaħħu l-ekonomiji u s-soċjetajiet tagħna permezz ta' aċċess aħjar għas-swieq ta' xulxin. Dan se jgħin ukoll biex ikun hemm mewġa ġdida ta' investiment ta' kwalità għolja fiż-żewġ direzzjonijiet, u appoġġ għat-tranżizzjoni tal-Vjetnam lejn ekonomija aktar kompetittiva, intelliġenti u ekoloġika. Il- Vjetnam huwa suq b'potenzjal sinifikanti. B'popolazzjoni ta' 93 miljun persuna, b'kapaċità tal- akkwist li qed tiżdied u b'forza tax-xogħol żagħżugħa u dinamika, huwa joffri aktar opportunitajiet għall-esportazzjonijiet agrikoli, industrijali u tas-servizzi tal-UE. Barra minn hekk, il-ftehim huwa wkoll pass sinifikanti għar-relazzjonijiet ġenerali tal-kummerċ tal-ASEAN mal-UE, u jibni lejn l-għan aħħari ta' ftehim ta' kummerċ ħieles bejn reġjun u ieħor bejn l-ASEAN u l-UE. Il-ftehim ta' kummerċ ħieles, flimkien mal-Ftehim ta' Sħubija u Kooperazzjoni (FSK) bejn l-UE u l-Vjetnam, ser jgħin biex tinbena sħubija aktar b'saħħitha. Inħarsu 'l quddiem lejn il-konklużjoni tal-proċess ta' ratifika tal- FSK mill-UE u l-bidu tal-implimentazzjoni sħiħa tiegħu. Aħna nemmnu li s-sħubija msaħħa tagħna ser tippermettilna nindirizzaw aħjar l-isfidi tal-futur fit- triq lejn soċjetajiet prosperi, demokratiċi u ġusti. Aħna nikkondividu l-konvinzjoni li l-governanza tajba, ir-rispett tad-drittijiet tal-bniedem, l-istat tad-dritt u l-aderenza għal sistema bbażata fuq ir- regoli internazzjonali huma fatturi determinanti għall-iżvilupp. F'dan il-kuntest, iż-żewġ naħat impenjaw ruħhom għal implimentazzjoni rapida u bla xkiel tal-Programm tal-UE ta' Ġustizzja u ta' Abilitazzjoni Legali fil-Vjetnam (EUJULE), bil-għan li din tkun bdiet sat-tieni semestru tal-2016. L- Unjoni Ewropea tilqa' r-riformi istituzzjonali legali li jinsabu għaddejjin fi-Vjetnam li jirriżultaw mill- Kostituzzjoni tal-2013 u, f'dan il-kuntest, toffri l-appoġġ tagħha biex timplimentahom sabiex jinġiebu f'konformità mar-rakkomandazzjonijiet aċċettati mill-Vjetnam fl-Eżami Perjodiku Universali tan-Nazzjonijiet Uniti. L-Unjoni Ewropea ser tkompli tikkontribwixxi għall-isforzi tal-Vjetnam għall- implimentazzjoni tal-Għanijiet ta' Żvilupp Sostenibbli tan-Nazzjonijiet Uniti, b'mod partikolari fit- tnaqqis tal-faqar, il-kura tas-saħħa, il-ġustizzja u l-istat tad-dritt, l-edukazzjoni ta' kwalità, il- ġestjoni tal-finanzi pubbliċi, l-enerġija sostenibbli, l-ambjent u l-infrastruttura. Naffermaw mill-ġdid l-impenn tagħna biex jintlaħaq ftehim dwar il-bidla fil-klima li jorbot legalment, applikabbli għall-partijiet kollha fil-COP21 f'Pariġi. Hi trid twaqqaf pjattaforma durabbli biex iż-żieda fit-temperatura globali tkun limitata għal inqas minn 2°C, inkluż permezz ta' mira fit-tul, responsabbiltà u trasparenza fil-kontribuzzjonijiet, u li tippermetti t-tisħiħ tal-ambizzjoni maż-żmien. Aħna determinati li nsaħħu l-kooperazzjoni tagħna għall-promozzjoni tal-"Enerġija Sostenibbli għal Kulħadd"; u li jiġu konklużi n-negozjati għal Ftehim ta' sħubija Volontarja bejn l-UE u l-Vjetnam għall-promozzjoni ta' kummerċ sostenibbli u legali tal-injam (Forest Law Enforcement, Governance and Trade — FLEGT) sa tmiem l-2016. Iddiskutejna sfidi reġjonali u globali, inkluża l-migrazzjoni u l-kriżi tar-refuġjati, u qbilna li naħdmu flimkien biex negħlbu dawn id-diffikultajiet. Aħna qbilna li s-sħubija msaħħa tagħna ser tikkontribwixxi sabiex tiżgura l-paċi u l-istabbiltà reġjonali. Aħna impenjati għaż-żamma tal-paċi, il- promozzjoni tas-sigurtà marittima, il-libertà tan-navigazzjoni u ta' titjiriet u kummerċ legali mingħajr xkiel fil-Baħar tan-Nofsinhar taċ-Ċina. Għandna tħassib serju komuni dwar l-iżviluppi riċenti, inkluża r-reklamazzjoni tal-art fuq skala kbira u naqblu dwar l-importanza kritika ta' rażan mill-użu ta' theddid ta' forza, li nastjenu minn azzjonijiet unilaterali u li nħabirku għas-soluzzjoni ta' tilwim territorjali u marittimu permezz ta' mezzi paċifiċi skont il-prinċipji universalment rikonoxxuti tad- dritt internazzjonali, inkluż il-Konvenzjoni tan-Nazzjonijiet Uniti tal-1982 dwar il-Liġi tal-Baħar (UNCLOS). Aħna nappoġġaw l-implimentazzjoni sħiħa u effettiva tad-Dikjarazzjoni dwar l-Imġiba tal- Partijiet fil-Baħar tan-Nofsinhar taċ-Ċina (DOC) u għall-konklużjoni rapida ta' Kodiċi ta' Kondotta effettiva fil-Baħar tan-Nofsinhar taċ-Ċina (COC). Aħna nappoġġaw bil-qawwa l-ingaġġ ulterjuri tal-UE mar-reġjun permezz ta' proċessi mmexxija mill- ASEAN u nieħdu nota tal-interess tal-UE li tissieħeb fis-Summit tal-Asja tal-Lvant. Aħna qbilna li nagħtu kontribut siewi għar-relazzjonijiet ASEAN-UE u nikkunsidraw inizjattivi ta' politika tal-UE u l- ASEAN konġunti dwar l-isfidi ta' tħassib globali. Qbilna wkoll li nesploraw possibbiltajiet għal inizjattivi konġunti Vjetnam-UE fil-qafas tan-Nazzjonijiet Uniti (NU). Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail